## TRAM d’Alacant interromprà el servici ferroviari entre Benissa i Teulada del 4 al 31 de juliol per la rehabilitació del viaducte de la CV-740

*** Un servici d’autobús efectuarà la connexió entre les dos estacions mentres duren els treballs en el pont
* Les inspeccions realitzades a la infraestructura aconsellen una ràpida intervenció, que tindrà una inversió d’1,1 milions d’euros**

Ferrocarrils de la Generalitat Valenciana (FGV) interromprà el servici ferroviari de la línia 9 de TRAM d’Alacant (Benidorm-Dénia) entre les estacions de Benissa i Teulada del 4 al 31 de juliol per a escometre les obres de rehabilitació del viaducte de la carretera CV-740 en el terme municipal de Teulada.

Mentres duren els treballs que afecten el servici ferroviari, TRAM d’Alacant habilitarà un servici substitutori d’autobús perquè els usuaris puguen transbordar del tren al bus, i viceversa, i puguen fer la connexió entre les parades de Benissa i Teulada.

Les obres en el viaducte, declarades d’emergència, es deuen al fet que s’han detectat “defectes que evidencien una evolució patològica que pot afectar la seguretat estructural de l’actiu, la seguretat de les persones que l’utilitzen o l’explotació ferroviària”, segons es desprén de l’informe elaborat després de diverses inspeccions, per la qual cosa s’ha decidit actuar de la manera més ràpida possible.

El pressupost a executar per a la rehabilitació del viaducte supera el milió d’euros, en concret 1.105.871,73 euros, IVA inclòs, entre els treballs i la direcció d’obra. Les obres tenen diferents fases, unes que afecten, primer, el trànsit rodat de vehicles, que ja van començar el passat 16 de juny i que conclouran entre mitjans i finals d’agost, i d’altres que afecten el trànsit ferroviari, les citades que interferixen en el servici de TRAM d’Alacant.

Fecha: 03/07/2025